b"\n_START_ARTICLE_\nDekstrometorfaani\n_START_SECTION_\nKemia\n_START_PARAGRAPH_\nPuhtaana vapaa em\xc3\xa4ksen\xc3\xa4 DXM on valkoinen tai hieman kellert\xc3\xa4v\xc3\xa4 kiteinen hajuton ja hyvin kitker\xc3\xa4 aine, joka on liukenematon veteen, mutta liukenee kloroformiin. Sen sulamispiste on 109-111 \xc2\xb0C._NEWLINE_DXM hydrobromidisuolan (HBr) (CAS 125-69-9) paino on 352.309 g/mol. Se on valkoinen kiteinen jauhe, joka on liukoinen etanoliin ja liukenematon dietyylieetteriin. Sen sulamispiste 123 \xc2\xb0C._NEWLINE_DXM HBr-monohydraattisuolan (HBr \xc2\xb7 H\xe2\x82\x82O) (CAS 6700-34-1) paino on 370.32 g/mol. Se on vesiliukoinen._NEWLINE_DXM on kiraalinen ja sen toinen enantiomeeri on levometorfaani. Molempien yleisnimitys metorfaani. DXM:n morfinaanirungon amiiniin on liittynyt metyyli muodostaen terti\xc3\xa4\xc3\xa4risen amiinin ja aromaattiseen renkaaseen metoksi.\n_START_SECTION_\nHistoria\n_START_PARAGRAPH_\nHoffmann-La Roche -l\xc3\xa4\xc3\xa4ketehdas haki vuonna 1946 DXM:\xc3\xa4\xc3\xa4 ja sen toista stereoisomeeria, levometorfaaniopioidia, sis\xc3\xa4lt\xc3\xa4v\xc3\xa4lle raseemiselle seokselle patenttia. Vuonna 1952 kuvailtiin levo- ja dekstro-stereoisomeerien erottelu ja 1958 Yhdysvalloissa alettiin myyd\xc3\xa4 DXM:\xc3\xa4\xc3\xa4 reseptivapaana ysk\xc3\xa4nl\xc3\xa4\xc3\xa4kkeen\xc3\xa4._NEWLINE_Suomessa DXM-ysk\xc3\xa4nl\xc3\xa4\xc3\xa4kkeit\xc3\xa4 on k\xc3\xa4ytetty p\xc3\xa4ihdek\xc3\xa4yt\xc3\xb6ss\xc3\xa4 ainakin 1980-luvun lopulta asti. DXM:n p\xc3\xa4ihdek\xc3\xa4ytt\xc3\xb6\xc3\xb6n liittyy kuolemantapauksia, joihin kuitenkin liittyy usein my\xc3\xb6s muiden aineiden saman aikaista k\xc3\xa4ytt\xc3\xb6\xc3\xa4. Esimerkiksi Suomessa kuoli kolme ihmist\xc3\xa4 vuosina 2000\xe2\x80\x932003 k\xc3\xa4ytetty\xc3\xa4\xc3\xa4n DXM:\xc3\xa4\xc3\xa4 yhdess\xc3\xa4 muiden p\xc3\xa4ihteiden kanssa. Pelk\xc3\xa4n DXM:n tiedet\xc3\xa4\xc3\xa4n my\xc3\xb6s aiheuttaneen kuolemia. Aineen k\xc3\xa4ytt\xc3\xb6 on Fimean pysyv\xc3\xa4ss\xc3\xa4 seurannassa._NEWLINE_Vuonna 2008 Ruotsin l\xc3\xa4\xc3\xa4kelaitos kielsi dekstrometorfaanin myynnin.\n_START_SECTION_\nYsk\xc3\xa4n hillint\xc3\xa4\n_START_PARAGRAPH_\nYsk\xc3\xa4nl\xc3\xa4\xc3\xa4kkeiss\xc3\xa4 DXM:\xc3\xa4\xc3\xa4 on Suomessa hydrobromidimuodossa (HBr). Esimerkiksi Orion Pharman Resilar- ja Sir. Ephedrin -ysk\xc3\xa4nl\xc3\xa4\xc3\xa4kkeiss\xc3\xa4 on DXM:\xc3\xa4\xc3\xa4 3 mg/ml ja Rometor Ratiopharmissa 2mg/ml. Resilarissa aikuisille suositeltu annostus DXM:n HBr-suolaa on enimmill\xc3\xa4\xc3\xa4n 30 mg 4 kertaa vuorokaudessa. Ysk\xc3\xa4\xc3\xa4 hillitsev\xc3\xa4t vaikutukset alkavat 15\xe2\x80\x9330 minuutissa ja kest\xc3\xa4v\xc3\xa4t tavallisesti 6 tuntia, mutta poikkeava CYP2D6 entsyymin aktiivisuus vaikuttaa kestoon. Melko harvinaisia sivuvaikutuksia voivat olla muun muassa sekavuus, syd\xc3\xa4men nopealy\xc3\xb6ntisyys, ummetus, pahoinvointi, punastuminen, ihottuma ja v\xc3\xa4symys._NEWLINE_DXM:n teho ysk\xc3\xa4nl\xc3\xa4\xc3\xa4kkeen\xc3\xa4 normaalisti k\xc3\xa4ytetyiss\xc3\xa4 annoksissa on jossain m\xc3\xa4\xc3\xa4rin kyseenalainen: osa DXM:\xc3\xa4\xc3\xa4n kohdistuneista tutkimuksista on havainnut ysk\xc3\xa4\xc3\xa4 hillitsev\xc3\xa4n vaikutuksen ja osa ei. Ristiriitaisuuden on arveltu johtuvan DXM:n ysk\xc3\xa4n hillinn\xc3\xa4n ylip\xc3\xa4\xc3\xa4t\xc3\xa4\xc3\xa4n heikosta vaikutuksesta normaalein l\xc3\xa4\xc3\xa4keannoksin ja joidenkin edell\xc3\xa4 mainittujen tutkimusten pienist\xc3\xa4 otannoista, jotka eiv\xc3\xa4t ole riitt\xc3\xa4neet vaikutuksen tilastolliseen osoittamiseen.\n_START_SECTION_\nMuut k\xc3\xa4ytt\xc3\xb6tarkoitukset\n_START_PARAGRAPH_\nDXM:\xc3\xa4\xc3\xa4 k\xc3\xa4ytet\xc3\xa4\xc3\xa4n pseudobulbaarisen affektin eli hallitsemattomien nauru- tai itkukohtausten hoitoon yhdess\xc3\xa4 kinidiinin kanssa, joka pident\xc3\xa4\xc3\xa4 DXM:n vaikutusta est\xc3\xa4m\xc3\xa4ll\xc3\xa4 sen hajoamista. Yhdistelm\xc3\xa4\xc3\xa4 k\xc3\xa4ytet\xc3\xa4\xc3\xa4n my\xc3\xb6s ALS-taudin oireiden lievent\xc3\xa4misess\xc3\xa4.\n_START_SECTION_\nP\xc3\xa4ihdek\xc3\xa4ytt\xc3\xb6\n_START_PARAGRAPH_\nDXM on dissosiatiivi, kuten ketamiini ja fensyklidiini (PCP).\n_START_SECTION_\nVaikutukset\n_START_PARAGRAPH_\nDXM:n toivottuihin vaikutuksiin kuuluvat muun muassa mielihyv\xc3\xa4n tunne, kehostapoistumiskokemukset ja unenkaltainen tila. Muita vaikutuksia ovat kuulo- ja n\xc3\xa4k\xc3\xb6aistin harhat, kehon liikkeiden hitaus, pupillien laajeneminen, n\xc3\xa4k\xc3\xb6aistin p\xc3\xa4tkiminen (kuin liikaa hidastettu filmi), sekavuus, lihasj\xc3\xa4ykkyys ja tunne kehon sulautumisesta esineisiin kuten s\xc3\xa4nkyyn. Haittavaikutuksia ovat pahoinvointi, oksentelu, ihon kutina, ripuli, kuume, suuri syketiheys ja virtsaamisvaikeudet. Suurissa annoksissa erityisesti mielikuvitus kiihtyy ja muuttuu todentuntuisemmaksi. Vakavia yliannostukseen liittyvi\xc3\xa4 vaikutuksia ovat hengityksen lamautuminen, kooma ja munuaisten vajaatoiminta tai akuutti maksan vajaatoiminta._NEWLINE_Fyysisi\xc3\xa4 ja erityisesti psyykkisi\xc3\xa4 vieroitusoireita voi esiinty\xc3\xa4 etenkin, jos ainetta k\xc3\xa4ytet\xc3\xa4\xc3\xa4n s\xc3\xa4\xc3\xa4nn\xc3\xb6llisesti ja suurin annoksin, mutta riippuvuus on harvinaista.\n_START_SECTION_\nAnnostus ja sietokyky\n_START_PARAGRAPH_\nErowid-sivun mukaan tyypillinen annos DXM:n HBr-suolaa on 200\xe2\x80\x93400 mg suun kautta. Kevyt annos on 100\xe2\x80\x93200 mg ja vahva 300\xe2\x80\x93600 mg. Tappava annos voi olla 2\xc2\xa0500\xe2\x80\x9320\xc2\xa0000 mg. DXM alkaa vaikuttaa noin 20-60 minuutin sis\xc3\xa4ll\xc3\xa4 ja t\xc3\xa4ydet vaikutukset ilmenev\xc3\xa4t 1,5\xe2\x80\x933 tunnin j\xc3\xa4lkeen annoksen ottamisesta. Vaikutukset kest\xc3\xa4v\xc3\xa4t 4\xe2\x80\x938 tuntia. S\xc3\xa4\xc3\xa4nn\xc3\xb6llisess\xc3\xa4 k\xc3\xa4yt\xc3\xb6ss\xc3\xa4 sietokyky DXM:\xc3\xa4\xc3\xa4n kasvaa eli ainetta t\xc3\xa4ytyy ottaa enemm\xc3\xa4n samanvahvuisten vaikutusten kokemiseksi._NEWLINE_DXM ja my\xc3\xb6s monet muut yhdisteet voivat esiinty\xc3\xa4 eripainoisina suoloina. Esimerkiksi 11 milligrammaa vapaa em\xc3\xa4s DXM:\xc3\xa4\xc3\xa4 (eli suolaan sitoutumatonta DXM:n em\xc3\xa4ksist\xc3\xa4 muotoa) l\xc3\xa4\xc3\xa4keteholtaan 15 milligrammaa HBr-monohydraattia tai 13,55 milligrammaa DXM sitraattia.\n_START_SECTION_\nUutto\n_START_PARAGRAPH_\nSuomessa DXM:\xc3\xa4\xc3\xa4 sis\xc3\xa4lt\xc3\xa4viin ysk\xc3\xa4nl\xc3\xa4\xc3\xa4kkeisiin on yleens\xc3\xa4 lis\xc3\xa4tty p\xc3\xa4ihdek\xc3\xa4ytt\xc3\xb6\xc3\xa4 est\xc3\xa4vi\xc3\xa4 aineita, kuten sorbitolia, joiden vuoksi ysk\xc3\xa4nl\xc3\xa4\xc3\xa4ke sellaisenaan k\xc3\xa4ytettyn\xc3\xa4 aiheuttaa ripulia. Siksi DXM yleens\xc3\xa4 p\xc3\xa4ihdek\xc3\xa4yt\xc3\xb6ss\xc3\xa4 uutetaan pois t\xc3\xa4llaisista l\xc3\xa4\xc3\xa4kkeist\xc3\xa4 orgaanisten happojen kuten sitruunahapon avulla sitraattina k\xc3\xa4ytt\xc3\xa4en em\xc3\xa4st\xc3\xa4 kuten NaOH ja liuottimina vett\xc3\xa4 sek\xc3\xa4 bensiini\xc3\xa4 tai ksyleeni\xc3\xa4 (tai muuta ei-vesiliukoista liuotinta).\n_START_SECTION_\nAineenvaihdunta\n_START_PARAGRAPH_\nDXM hajoaa maksassa sytokromi P450 -ryhm\xc3\xa4\xc3\xa4n kuuluvan CYP2D6-entsyymin avulla 3-demetylaation kautta dekstrorfaaniksi ja v\xc3\xa4hemm\xc3\xa4ss\xc3\xa4 m\xc3\xa4\xc3\xa4rin N-demetylaation kautta 3-metoksimorfinaaniksi CYP3A4:n vaikutuksesta. CYP2C9 ja CYP2C19 avustavat hajotusta. CYP3A4 hajottaa dekstrorfaania ja CYP2D6 3-metoksimorfinaania edelleen 3-hydroksimorfinaaniksi. Hajoamatta j\xc3\xa4\xc3\xa4nyt DXM ja sen hajoamistuotteet poistuvat kehosta p\xc3\xa4\xc3\xa4osin munuaisten kautta virtsaan._NEWLINE_CYP2D6 on ihmisiss\xc3\xa4 polymorfinen eli siit\xc3\xa4 on useita entsyymimuotoja, joista osa on keskivertoa v\xc3\xa4hemm\xc3\xa4n hajotuskykyisi\xc3\xa4. Heikkoa CYP2D6-hajotuskyky\xc3\xa4 on valkoihoisista noin 3\xe2\x80\x9310 prosentilla sek\xc3\xa4 noin prosentilla japanilaisista ja kiinalaisista. Heill\xc3\xa4 DXM:n l\xc3\xa4\xc3\xa4kevaikutus kest\xc3\xa4\xc3\xa4 tavallista pitemp\xc3\xa4\xc3\xa4n. Vaikutus pitenee my\xc3\xb6s k\xc3\xa4ytt\xc3\xa4m\xc3\xa4ll\xc3\xa4 samanaikaisesti kinidiini\xc3\xa4, joka est\xc3\xa4\xc3\xa4 kilpailevasti DXM:n CYP2D6 v\xc3\xa4litteist\xc3\xa4 hajoamista._NEWLINE_P\xc3\xa4ihdek\xc3\xa4yt\xc3\xb6n dissosiatiiviset vaikutukset saa aikaan p\xc3\xa4\xc3\xa4osin dekstrorfaani. Siksi nopeat CYP2D6 metabolisoijat (keihin valtav\xc3\xa4esto kuuluu) saavat voimakkaampia ja nopeampia vaikutuksia DXM:n p\xc3\xa4ihdek\xc3\xa4yt\xc3\xb6st\xc3\xa4._NEWLINE_Greippi tai greippimehu vaikuttaa useiden eri l\xc3\xa4\xc3\xa4kkeiden vaikutuksen kestoon ja voimakkuuteen, my\xc3\xb6s DXM:n. Greipin eri aineet salpaavat entsyymeit\xc3\xa4 CYP1A2, CYP2C9 ja CYP2D6. Erityisesti CYP2D6:n salpaus voi hidastaa DXM:n metabolisoitumista dekstrorfaaniksi, jolloin DXM:n vaikutukset voivat pidenty\xc3\xa4, mutta ainakaan DXM:n l\xc3\xa4\xc3\xa4kek\xc3\xa4yt\xc3\xb6n annoksissa (noin 30 mg) vaikutus ei todenn\xc3\xa4k\xc3\xb6isesti ole merkitt\xc3\xa4v\xc3\xa4\xc3\xa4. Greipin CYP2D6 salpaavia aineita ovat furokumariinit kuten paradisiini A, 6',7'-dihydroksibergamottiini, bergamottiini, bergaptoli ja geranyylikumariini. Muita aineita ovat naringiini ja naringeniini, jotka salpaavat ainakin CYP3A4:\xc3\xa4\xc3\xa4.\n_START_SECTION_\nVaikutusmekanismi, reseptori- ja kanavasitoutuminen\n_START_PARAGRAPH_\nDXM ja ensisijaisesti sen dekstrorfaani-hajoamistuote ovat ei-kilpailevia NMDA-reseptorin salpaajia eli antagonisteja. Salpaajat sitoutuvat NMDA-reseptorin kalsiumionikanavaan est\xc3\xa4en kalsiumionien virran sen l\xc3\xa4vitse. Virtaus estyy l\xc3\xa4hinn\xc3\xa4 ulkoa sis\xc3\xa4\xc3\xa4n, eli solujen kalsiumionipitoisuus pienene salpaajien vaikutuksesta. Solunsis\xc3\xa4iset ionit kiihdytt\xc3\xa4v\xc3\xa4t muun muassa hermosolujen v\xc3\xa4list\xc3\xa4 viestint\xc3\xa4\xc3\xa4. DXM est\xc3\xa4\xc3\xa4 siten t\xc3\xa4t\xc3\xa4 kiihdytt\xc3\xa4v\xc3\xa4\xc3\xa4 vaikutusta ja t\xc3\xa4st\xc3\xa4 sen p\xc3\xa4ihdek\xc3\xa4yt\xc3\xb6n dissosiatiiviset vaikutukset johtuvat._NEWLINE_DXM voi my\xc3\xb6s suojata hermostoa sen eritt\xc3\xa4m\xc3\xa4lt\xc3\xa4 hermotoimintaa kiihdytt\xc3\xa4v\xc3\xa4lt\xc3\xa4 glutamaatilta, joka on NMDA-reseptorien aktivoija eli agonisti. Glutamaatti toimii hermosoluja tappavana eksitotoksiinina tilanteissa joissa sit\xc3\xa4 vapautuu liikaa, kuten aivoverenvuodossa tai vakavassa epileptisess\xc3\xa4 kohtauksessa. Agonistinen glutamaatti lis\xc3\xa4\xc3\xa4 hermosoluihin p\xc3\xa4\xc3\xa4tyv\xc3\xa4\xc3\xa4 kalsiumia, joka n\xc3\xa4iss\xc3\xa4 sis\xc3\xa4ll\xc3\xa4 ollessaan on liikam\xc3\xa4\xc3\xa4rin eksitoksista. Antagonistinen DXM v\xc3\xa4hent\xc3\xa4\xc3\xa4 kalsiumin m\xc3\xa4\xc3\xa4r\xc3\xa4\xc3\xa4, johon sen hermosuojaus perustuu._NEWLINE_DXM:n ysk\xc3\xa4\xc3\xa4 hillitsev\xc3\xa4\xc3\xa4 mekanismia ei tunneta tarkkaan, mutta vaikutus voi johtua DXM:n ja dekstrorfaanin aktivoivasta sitoutumisesta (agonismista) sigma-reseptoreihin, erityisesti \xcf\x831-reseptoriin._NEWLINE_DXM ja dekstrorfaani sitoutuvat merkitt\xc3\xa4v\xc3\xa4sti my\xc3\xb6s muihin reseptoreihin. Ne ovat muun muassa serotoniini- ja norepinefefriinitransportterien (SERT ja NET) est\xc3\xa4ji\xc3\xa4 ja toimivat siten serotoniinin ja norepinefriinin takaisinoton est\xc3\xa4jin\xc3\xa4 (SNRI). DXM voisi siten toimia ketamiinin kaltaisesti nopeavaikutteisena masennusl\xc3\xa4\xc3\xa4kkeen\xc3\xa4.\n_START_SECTION_\nDXM:n aiheuttama aivovaurio\n_START_PARAGRAPH_\nDXM:n ja muiden NMDA-reseptoriantagonistien kuten ketamiinin p\xc3\xa4ihdek\xc3\xa4ytt\xc3\xb6\xc3\xb6n liittyy ehk\xc3\xa4 Olneyn leesioiksi kutsuttujen aivovaurioiden muodostumisriski. Se, ett\xc3\xa4 ilmeneek\xc3\xb6 vaurioita ihmisill\xc3\xa4 DXM:\xc3\xa4\xc3\xa4 k\xc3\xa4ytett\xc3\xa4ess\xc3\xa4, on kiistanalaista. DXM:n jatkuvan annostelun vaikutukset el\xc3\xa4imiinkin kuten rottiin ovat olleet ristiriitaisia: osa tutkimuksista on havainnut vaurioita ja osa ei ole.\n_START_SECTION_\nHuomiot ja l\xc3\xa4\xc3\xa4kkeiden yhteisvaikutukset\n_START_PARAGRAPH_\nDXM:\xc3\xa4\xc3\xa4 voidaan k\xc3\xa4ytt\xc3\xa4\xc3\xa4 ysk\xc3\xa4n hillint\xc3\xa4\xc3\xa4n suositelluin annoksin raskauden aikana tilap\xc3\xa4isesti ja samoin annoksin voidaan my\xc3\xb6s ajaa autoa tai k\xc3\xa4ytt\xc3\xa4\xc3\xa4 tarkkuutta vaativia koneita, sit\xc3\xa4 ei n\xc3\xa4in ollen luokitella PKV-l\xc3\xa4\xc3\xa4kkeeksi._NEWLINE_DXM voi lis\xc3\xa4t\xc3\xa4 histamiinin vapautumista, mik\xc3\xa4 tulee ottaa huomioon hoidettaessa atooppisia lapsia._NEWLINE_DXM:\xc3\xa4\xc3\xa4 sis\xc3\xa4lt\xc3\xa4vi\xc3\xa4 l\xc3\xa4\xc3\xa4kkeit\xc3\xa4 ei tule miss\xc3\xa4\xc3\xa4n tapauksessa k\xc3\xa4ytt\xc3\xa4\xc3\xa4 jos viimeisen kahden viikon aikana on k\xc3\xa4ytetty MAO-est\xc3\xa4ji\xc3\xa4 (mm. linetsolidi, moklobemidi, selegiliini). Yhteisk\xc3\xa4ytt\xc3\xb6 SSRI-l\xc3\xa4\xc3\xa4kkeiden (mm. fluoksetiini) kanssa on my\xc3\xb6s vaarallista. MAO-est\xc3\xa4j\xc3\xa4t ja SSRI:t yhteisk\xc3\xa4yt\xc3\xb6ss\xc3\xa4 DXM:n kanssa lis\xc3\xa4\xc3\xa4v\xc3\xa4t riski\xc3\xa4 saada serotoniinioireyhtym\xc3\xa4. Yhteisk\xc3\xa4ytt\xc3\xb6 tiettyjen syd\xc3\xa4nl\xc3\xa4\xc3\xa4kkeiden (kinidiini, amiodaroni, flekainidi, propafenoni), tioridatsiinin (psykoosil\xc3\xa4\xc3\xa4ke), terbinafiinin (sienil\xc3\xa4\xc3\xa4ke), linetsolidin (antibiootti), metadonin (kipul\xc3\xa4\xc3\xa4ke), sinakalseetin (lis\xc3\xa4kilpirauhasen h\xc3\xa4iri\xc3\xb6iden hoitoon), alkoholin, litiumsuolojen, trisyklisten masennusl\xc3\xa4\xc3\xa4kkeiden, petidiinin, MDMA:n, tryptofaanin ja m\xc3\xa4kikuisman kanssa voi olla vaarallista. CYP2D6-entsyymin v\xc3\xa4lityksell\xc3\xa4 hajoavien aineiden (mm. bupropioni) yhteisk\xc3\xa4ytt\xc3\xb6 DXM:n kanssa (joka hajoaa saman entsyymin avulla) on vaarallista. Lis\xc3\xa4ksi sekak\xc3\xa4ytt\xc3\xb6 toisten NMDA-est\xc3\xa4jien (mm. memantiini) kanssa on riskialtista._NEWLINE_DXM ysk\xc3\xa4nl\xc3\xa4\xc3\xa4kkeisiin voi olla Suomessa sekoitettuna efedriini\xc3\xa4 tai salbutamolia. N\xc3\xa4m\xc3\xa4 ja muut aineet voivat p\xc3\xa4ihdek\xc3\xa4yt\xc3\xb6ss\xc3\xa4 aiheuttaa haittavaikutuksia, jotka voivat olla vaarallisempia kuin DXM:n aikaan saamat vaikutukset._NEWLINE_Pieni v\xc3\xa4hemmist\xc3\xb6 ihmisist\xc3\xa4 on DXM:lle yliherkki\xc3\xa4, jolloin normaali p\xc3\xa4ihdek\xc3\xa4yt\xc3\xb6ss\xc3\xa4 otettu annos voi olla hengenvaarallinen._NEWLINE_Greippi tai greippimehu saattaa pident\xc3\xa4\xc3\xa4 DXM:n vaikutusta (katso metabolia). _NEWLINE_Hyvin harvinaisissa tapauksissa HBr DXM:n k\xc3\xa4ytt\xc3\xb6 voi aiheuttaa bromismia eli neurotoksisen bromin kehoon kertymiseen liittyvi\xc3\xa4 p\xc3\xa4\xc3\xa4osin hermostollisia oireita."